钦定古今图书集成/理学汇编/文学典/第174卷 > 《徐师曾文体明辩》 > 《祝文》
## 钦定古今图书集成/理学汇编/文学典/第174卷 > 《徐师曾文体明辩》 > 《祝文》

按：祝文者，飨神之辞也。刘勰所谓“祝史陈信，资乎文
辞”者是也。昔伊祈始蜡，以祭八神，其辞云：“土反其宅，
水归其壑，昆虫毋作，草木归其泽。”此祝文之祖也。厥
后虞舜祠田，商汤告帝，《周礼》设太祝之职，掌六祝之
辞。春秋以降，史辞寖繁，则祝文之来尚矣。考其大旨，
实有六焉：一曰告，二曰修，三曰祈，四曰报，五曰辟，六
曰“谒”，用以飨天地、山川、社稷、宗庙、五祀群神，而总谓
之《祝文》。其辞亦有散文、俪语之别也。